कोर्ट ने कहा- सुसाइड नोट में लगाए गए आरोप सजा देने के लिए काफी नहीं
IIT Bombay Student Darshan Solanki Suicide Case Update;  IIT बॉम्बे के स्टूडेंट दर्शन सोलंकी सुसाइड केस में गिरफ्तार आरोपी अरमान खत्री को जमानत मिल गई है। मुंबई के एक स्पेशल कोर्ट ने कहा कि इस बात के कोई सबूत नहीं हैं
IIT बॉम्बे के स्टूडेंट दर्शन सोलंकी सुसाइड केस में गिरफ्तार आरोपी अरमान खत्री को जमानत मिल गई है। मुंबई की स्पेशल कोर्ट ने कहा कि इस बात के कोई सबूत नहीं हैं कि सोलंकी को जातिगत भेदभाव के आधार पर परेशान किया गया था या उसे आत्महत्या के लिए उकसाया गया।
इसके साथ ही कोर्ट ने कहा कि सुसाइड नोट में लगाए गए आरोप इस बात का फैसला लेने और सजा देने के लिए काफी नहीं हैं कि खत्री ने दर्शन को आत्महत्या करने के लिए उकसाया था। दरअसल, खत्री को 9 अप्रैल को गिरफ्तार किया गया था। जस्टिस ए पी कनाडे ने शनिवार यानी 6 मई को खत्री को जमानत दी थी, लेकिन इस बारे में विस्तृत आदेश बुधवार को सामने आया। 
खत्री ने कहा था- मामले से उसका कोई संबंध नहीं 
खत्री ने अपनी जमानत याचिका में दावा किया था कि उसका इस मामले से कोई संबंध नहीं था। घटना के लगभग दो महीने बाद उसे शक के आधार पर 9 अप्रैल को गिरफ्तार किया गया था। कोर्ट ने दोनों पक्षों को सुनने के बाद कहा कि रिकॉर्ड पर कागजात देखने से पता चलता है कि जांच अधिकारी ने गवाहों के बयान दर्ज किए और आरोपी के कहने पर एक पेपर कटर जब्त किया।
कैंपस में सातवीं मंजिल से कूदकर सुसाइड किया था
12 फरवरी को IIT मुंबई में 18 साल के दर्शन सोलंकी नाम के स्टूडेंट ने कैंपस में बने हॉस्टल की सातवीं मंजिल से कूदकर आत्महत्या कर ली थी। वह गुजरात के अहमदाबाद का रहने वाला था। करीब तीन हफ्ते बाद मुंबई पुलिस को दर्शन सोलंकी के कमरे से एक लाइन का नोट मिला जिसमें लिखा था अरमान ने मुझे मार डाला है।
पुलिस ने बताया था कि जांच में पता चला था कि दर्शन सोलंकी ने खत्री को उसके मुस्लिम धर्म को लेकर आपत्तिजनक बातें कहीं थीं। इसी को लेकर खत्री ने सोलंकी को पेपर कटर से जान से मारने की धमकी दी थी।
ये खबर भी पढ़ सकते हैं...
सुसाइड करने वाले IIT स्टूडेंट का परिवार बोला- भेदभाव हुआ, कहा- साथी जाति पर प्रताड़ित करते थे
IIT बॉम्बे के स्टूडेंट दर्शन सोलंकी के सुसाइड करने के तीन दिन बाद उसकी बहन और चाची ने उसके दोस्तों पर आरोप लगाया था। उन्होंने कहा था- दर्शन ने बताया था कि उसके दोस्त उसके साथ जातिगत भेदभाव करते थे। दर्शन की बहन जाह्नवी सोलंकी ने कहा था कि जब वह पिछले महीने वह घर आया था तो उसने मुझे और माता-पिता को बताया था कि उसे प्रताड़ित किया जा रहा है। उसके दोस्तों को जब से पता चला है कि वह अनुसूचित जाति का है, उनका व्यवहार बदल गया है। इतना ही नहीं, दोस्तों ने दर्शन से बात करना और साथ रहना भी बंद कर दिया था। वह इन सब से परेशान था। इसलिए उसने ऐसा कदम उठाया। पूरी खबर यहां पढ़ें...